**DOLOŽKA ZLUČITEĽNOSTI**

**návrhu zákona s právom Európskej únie**

**1. Predkladateľ návrhu zákona**:

poslankyňa Národnej rady Slovenskej republiky Beáta Jurík a poslanec Dávid Dej.

**2. Názov návrhu právneho predpisu:**

Návrh zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa dopĺňajú niektoré zákony

**3. Problematika návrhu právneho predpisu:**

a) nie je upravená v práve Európskej únie

b) nie je obsiahnutá v judikatúre Súdneho dvora Európskej únie.

Keďže predmet návrhu zákona nie je v práve Európskej únie upravený, body 4 a 5 sa nevypĺňajú.

**DOLOŽKA VYBRANÝCH VPLYVOV**

**A.1. Názov materiálu:**

Návrh zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa dopĺňajú niektoré zákony

**A.2. Vplyvy:**

|  | Pozitívne | Žiadne | Negatívne |
| --- | --- | --- | --- |
| 1. Vplyvy na rozpočet verejnej správy |  |  | X |
| 2. Vplyvy na podnikateľské prostredie – dochádza k zvýšeniu regulačného zaťaženia? |  |  | X |
| 3. Sociálne vplyvy |  |  |  |
| – vplyvy na hospodárenie obyvateľstva, | X |  |  |
| – sociálnu exklúziu, | X |  |  |
| – rovnosť príležitostí a rodovú rovnosť a vplyvy na zamestnanosť | X |  |  |
| 4. Vplyvy na životné prostredie |  | X |  |
| 5. Vplyvy na informatizáciu spoločnosti |  | X |  |
| 6. Vplyvy na manželstvo, rodičovstvo a rodinu | X |  |  |
| 7. Vplyvy na služby verejnej správy pre občana |  | X |  |

**A.3. Poznámky**

Predkladaný návrh bude mať pozitívny vplyv na hospodárenie obyvateľstva aj na rodiny, nakoľko jeho cieľom je finančná podpora mladých ľudí a riešenie ich ťažkej finančnej situácie. Ohrozených príjmovou chudobou k júnu 2023 je podľa údajov Štatistického úradu SR 735-tisíc ľudí, teda 13,7 percenta obyvateľstva. Najvýraznejšie zhoršenie po roku 2021 nastalo práve vo vekovej skupine mladých ľudí od 18 do 24 rokov a chudoba ohrozuje približne každého šiesteho v tejto vekovej skupine. V súčasnosti mladí ľudia nie sú za stáže finančne odmeňovaní a preto musí drvivá väčšina z nich kumulovať niekoľko aktivít alebo ich musí aj v dospelosti podporovať rodina. Neplatené stáže sú tiež faktorom prehlbovania existujúcich sociálnych a iných nerovností: kvalitnú stáž bez finančného ohodnotenia si môžu dovoliť len mladí ľudia, ktorých rodiny sú schopné finančne im pomôcť a zabezpečiť ich základné životné potreby ako bývanie, stravu a ďalšie náklady spojené so štúdiom a životom vo všeobecnosti. Platené stáže zabezpecuju pre mladých ľudí dôstojný život počas štúdia ale zároveň zvyšujú ich možnosti uplatnenia na trhu práce.

**Finančné dopady:**

Návrh má negatívny vplyv na rozpočet verejnej správy z dôvodu úhrady mzdových nákladov na stážistov pracujúcich vo verejných inštitúciách. Údaje získané na základe infožiadostí naznačujú, že počet neplatených stážistov vo vybraných štátnych inštitúciách (najmä ministerstvá a NR SR) možno aktuálne odhadnúť na niekoľko desiatok. Dá sa však očakávať, že počet záujemcov o stáž by stúpol v prípade, že by stáž bola platená. Presný počet záujemcov nie je možné odhadnúť ex ante. Za predpokladu, že by sa stáže zúčastnilo 500 študentov (čo zodpovedá zhruba 0,5 % študentov v dennom štúdiu na slovenských VŠ) po dobu 6 mesiacov, a priemerná odmena by sa rovnala minimálnej mzde, úhrnná cena práce by dosiahla výšku zhruba 2,8 milióna eur ročne.

**A.4. Alternatívne riešenia**

Nepredkladajú sa.

**A.5. Stanovisko gestorov**

Návrh zákona bol zaslaný na vyjadrenie Ministerstvu financií Slovenskej republiky a Ministerstvu hospodárstva Slovenskej republiky a ich stanovisko tvorí súčasť predkladaného materiálu.